**Case: Moniammatillinen pedagoginen palaveri tehostettuun tukeen siirtymiseen liittyen**

**© [Tuetaan yhdessä], Oulun yliopisto 2020 CC BY SA.**

Joni on saanut kolmannella luokalla yleistä tukea. Se ei tunnu riittävän ja koulussa on todettu, että on tarpeellista siirtyä antamaan tehostettua tukea. Oppimissuunnitelman mukaan laaja-alaista erityisopetusta on annettu säännöllisesti matematiikassa ja äidinkielessä. Myös Jonin sosiaalisia taitoja on koetettu hioa. Hän on välillä melko aggressiivinen. Lukeminen takkuaa ja matikkakin menee aika huonosti. Myös englanti, josta Joni pitää, ei kulje.

Palaveri on alkamassa koululla. Siinä täytetään pedagoginen arvio yhdessä vanhempien kanssa. Koulussa sitä on jo alustavasti mietitty, mutta nyt ajatus on tehdä se yhdessä valmiiksi. Kun keskustelu alkaa, paikalla on 6 henkeä: rehtori (R), erityisopettaja (EO), luokanopettaja (LO), englanninopettaja (ENGO), psykologi (PS), äiti (Ä). Isä (I) saapuu myöhemmin.

R: tulee myöhässä, toivottaa kaikki tervetulleeksi ja ehdottaa erityisopettajalle, että tämä olisi tapaamisen puheenjohtaja.

EO: aloittaa hämmentyneenä pyytämällä läsnäolijoita esittäytymään

Käydään esittelykierros. Kun äiti sanoo nimensä, hän toteaa, että isä varmaan tulee pian.

EO toteaa sitten, että lomakkeessa onkin jo kaikki henkilötiedot. Avaa keskustelun Jonista ja antaa ensimmäisen puheenvuoron Jonin äidille kysymällä, miten Jonilla menee kotona.

Ä: En mää tiiä, aika paljon se pelaa jalkapalloa ja sitten on tietokoneella… Raimo, mieheni, varmaan osaa paremmin kertoa, kunhan tulee.

LO: Joni on kyllä hyvä pelaamaan jalkapalloa! Matematiikka ja äidinkieli ovat sen sijaan vaikeita, ja englannissakin on kuulemma vaikeuksia…

ENGO: Joo, Jonihan ei siis selviä sanakokeista, hän ei ymmärrä kirjoitetun ja puhutun kielen eroa, vaan kirjoittaa kuten lausutaan. Vaikuttaa siltä, ettei Joni lue läksyjä. Paljon on vaikeuksia.

Sitten isä tupsahtaakin sisään.

I: Olipa kyllä tosi vaikea saada parkkipaikkaa täältä. Minä en kyllä edes ymmärrä miksi tämä kokous pidetään. Joni on mahtava jalkapallon pelaaja ja koulu menee siinä sivussa. Meidän pojalla ei mitään oppimisvaikeuksia ole. Viimeksikin teki 6 maalia pelissä.

R: Olin seuraamassa peliä, hienosti kyllä pelasi. Oma poikanikin pelaa samassa joukkueessa.

EO: hienoa että jalkapallo sujuu, siitä jo puhuimmekin. Nyt on tarkoitus….

I (keskeyttää): Onpas täällä porukkaa. Luulisi että tällaisella porukalla saadaan pojan päähän asioita.

EO (varovaisesti): Katsotaampas vielä ketä täällä olikaan… (esittelee nopeasti porukan). Hmm, no olisiko sinulla, psykologilla, jotain sanottavaa tähän?

PS: Joo. Mitenkäs Joni ehtii nukkua ja levätä kun on koulussa aika väsynyt? Olen kuullut, että hän kuulemma kovin helposti suuttuu ja hermostuu.

Ä: Kyllä se…

I: Mitäs meidän nukkumisasiat teille kuuluvat, koittakaa nyt opettaa sitä poikaa.

LO: Joni on kovasti jäljessä matematiikassa ja äidinkielessä sekä englannissa. Siksi me ajattelimme, että ryhdytään antamaan hänelle tehostettua tukea…

I: Minä kyllä tehostan myös kotona asioita.

Ä: älä nyt Raimo…

EO: Meillä olisi tässä teille ehdotus, että Joni saisi joka viikko 4 h laaja-alaista erityisopetusta ja voisi käydä keskustelemassa koulupsykologin kanssa oppimisesta ja työskentelystä muutaman kerran.

ENGO: Ja tukiopetusta tarvitaan englannissa.

Ä: Psykologi? Ei kai se poika sentään hullu ole…

I (hermostuu): Psykologi on ihan turhaa. Pojat on poikia, ei kasvava nuori jaksa istua niin pitkään paikoillaan!

LO: Meillä on kyllä jo paljon toiminnallista opetusta, mutta Joni ei tunnu pysyvän mukana siinäkään. Hän häiritsee, jos ei heti ymmärrä mistä on kyse, sen sijaan että pyytäisi apua. Me opettajatkin voisimme saada psykologilta joitain toimintaehdotuksia…

I: Onpa vain paljon valitusta meidän pojasta. Ja minulla alkaa parkkiaika loppua. Mitä tässä nyt vielä tehdään?

EO: No sopisiko teille, että lisäämme tukea Jonille? Jos meidän tekemä ehdotus on teistä hyvä, laitetaan nimet alle ja…

I: Mihinkään psykologille ei poikaa viedä, mutta voittehan te lisätä opetusta. Siitähän teille maksetaan. Mihin se nimi tulee… No niin, mennään, Aino.

Isä ja äiti lähtevät. Muut katsovat toisiaan hämmentyneinä.

PS: Minulla jäi kyllä vähän epäselväksi tämä minun rooli tässä.

R (nostaa katseensa läppäristään): Jaa, no niin. Jatketaanpa tästä sitten huomenna!